Na osnovu člana 70. Zakona o javnim nabavkama („Službene glasnik BiH”, broj 39/14), Rješenja Ureda za razmatranje žalbi, br.JN2-03-07-1-476-9/16 od 19.05.2016.godine i na preporuku Komisije za provođenje postupka javne nabavke u Bosansko-podrinjskom kantonu Goražde, imenovanu Rješenjem Vlade Bosansko-podrinjskog kantona Goražde, br.03-14-90/15 od 22.01.2015.godine, Vlada Bosansko-podrinjskog kantona Goražde, na 66. redovnoj sjednici, održanoj dana 24.06.2016.godine, ***d o n o s i:***

**O D L U K U**

o izboru najpovoljnijeg ponuđača za isporuku lož-ulja “LUEL”

**Član 1.**

Prihvata se preporuka Komisije za provođenje postupka javne nabavke u Bosansko-podrinjskom kantonu Goražde utvrđena u Zapisniku o ponovnoj ocjeni ponuda, br.03-14-90-281/15 od 26.05.2016.godine i za najpovoljnijeg ponuđača za sukcesivnu isporuku lož-ulja za potrebe zagrijavanja prostorija institucija Bosansko-podrinjskog kantona Goražde bira se društvo **„GREEN OIL“ d.o.o. SARAJEVO**, sa Ponudom broj: 84-02/16 od 16.02.2016.godine i ponuđenom cijenom od 251.970,00 KM, bez PDV-a, kao najbolje ocijenjenom.

**Član 2.**

Prijedlog okvirnog sporazuma dostaviće se na potpis izabranom ponuđaču po proteku roka od 15 dana, računajući od dana kada svi ponuđači, koji su učestvovali u predmetnom postupku zajedničke nabavke, budu obaviješteni o izboru najpovoljnijeg ponuđača.

**Član 3.**

Izabrani ponuđač dužan je dostaviti garanciju za dobro izvršenje ugovora u iznosu od 10% vrijednosti okvirnog sporazuma, a shodno tački 5.1 Tenderske dokumentacije, br.03-14-90-55/15 iz decembra 2015.godine.

**Član 4.**

Odluka stupa na snagu danom donošenja i objaviće se na web-stranici Vlade Bosansko-podrinjskog kantona Goražde, uz istovremeno upućivanje svim ponuđačima koji su učestvovali u predmetnom postupku javne nabavke, a naknadno će se objaviti i u „Službenim novinama Bosansko-podrinjskog kantona Goražde“.

**O b r a z l o ž e nj e**

Predmetni postupak nabavke pokrenut je Odlukom o pokretanju postupka zajedničke javne nabavke standardizovanih roba i usluga koje predstavljaju zajedničku i redovnu potrebu korisnika budžeta BPK Goražde, br.03-14-1642/15 od 16.10.2015.godine. Procijenjena vrijednost nabavke iznosila je 400.000,00 KM. Javna nabavke provedena je putem otvorenog postupka. Obavještenje o nabavci, br.978-1-1-3-3-3/15 poslano je na objavu dana 23.12.2015.godine, te je istog dana i objavljeno na Portalu javnih nabavki. Sažetak Obavještenja o nabavci objavljen je u „Službenom glasniku BiH“, br.99/15 od 28.12.2015.godine.

Komisija za provođenje postupka javne nabavke u Bosansko-podrinjskog kantonu Goražde, imenovana Rješenjem br.03-14-90/15 od 22.01.2015.godine, (u nastavku: Komisija) je uz svoj Izvještaj o radu, br.03-14-90-213/15 od 04.03.2016.godine, dostavila i Zapisnik o pregledu i ocjeni ponuda, br.03-14-90-204/15 od 25.02.2016.godine u kojima je prvobitno preporučila izbor društva „GREEN OIL“ d.o.o. SARAJEVO za najpovoljnijeg ponuđača, primjenjujući kriterij najniže cijene, koja je ponuđena u iznosu od 251.970,00 KM.

Komisija je blagovremeno i pravilno izvršila otvaranje i ocjenu prispjelih ponuda, o čemu je sačinila odgovarajuće zapisnike, u kojima je utvrđeno sljedeće:

* da je zaprimljena/pristiglo ukupno 5 /pet/ ponuda;
* da su ponude ponuđača „GREEN OIL“ d.o.o. SARAJEVO i „HIFA-PETROL“ d.o.o. SARAJEVO prihvatljive;
* da ponude ponuđača „HIFA“ d.o.o. TEŠANJ, „BIJELA VODA“ d.o.o. PRAČA i „PROMING“ d.o.o. BUGOJNO nisu prihvatljive iz sljedećih razloga:

1. Ponuđač „HIFA“ d.o.o. TEŠANJ nije odredio rok važenja ponude u skladu sa rokom propisanim u tenderskoj dokumentaciji i stoga predmetnu ponudu treba isključiti iz daljnje procedure, a shodno članu 60. stav (1) Zakona o javnim nabavkama, koji predviđa da period važenja ponuda ne može biti kraći od roka navedenog u tenderskoj dokumentaciji. Naime, tačkom 4.10 Tenderske dokumentacije, br.03-14-90-55/15 iz decembra 2015.godine, utvrđen je minimalni rok važenja ponuda u trajanju od 120 dana, računajući od isteka roka za podnošenje ponuda (tj. 17.02.2016.godine), a imenovani ponuđač je u svojoj ponudi odredio rok važenja ponude do dana 20.05.2016.godine;
2. Ponuđač „BIJELA VODA“ d.o.o. PRAČA je isključen zbog neispunjavanja uslova za kvalifikaciju (ekonomsko-finansijska sposobnost) jer uz svoju ponudu nije dostavio i obavezni izvještaj Centralne banke BiH o računima pravne osobe kojim dokazuje da mu transakcijski računi nisu bili u blokadi u zadnjih 6 /šest/ mjeseci prije prijave na predmetni postupak javne nabavke ili od datuma registracije, odnosno početka poslovanja ako je ponuđač registrovan, odnosno počeo sa radom prije manje od 6 /šest/ mjeseci. Predmetni ponuđač nije ispunio sve uslove niti u pogledu tehničke i profesionalne sposobnosti, jer je uz svoju ponudu propustio dostaviti traženo uvjerenje o registraciji skladišta za loženje izdato od strane UIO BiH;
3. Ponuđač PROMING d.o.o. Bugojno je isključen jer u okviru svoje ponude nije dostavio na traženi način sve dokaze kojima se ispunjavaju kvalifikacijski uslovi vezani za tehničku i profesionalnu sposobnost. Naime, predmetni ponuđač je dostavio potvrde, starije od 3 mjeseca od momenta dostavljanja ponude, koje izdaje nadležni organ za kontrolu kvaliteta kojim se potvrđuje da su robe u skladu sa propisanim standardima, iako je tačkom 3.4.2 Tenderske dokumentacije, pod c), bilo jasno propisano da potvrde/uvjerenja koje izdaje nadležni organ za kontrolu kvaliteta kojima se potvrđuje da su robe u skladu sa propisanim standardima ne smiju biti starije od 3 /tri/ meseca od dana podnošenja ponude.

Međutim, protiv Odluke o izboru najpovoljnijeg ponuđača („GREEN OIL“ d.o.o. Sarajevo) za isporuku lož-ulja, br.03-14-340/16 od 24.03.2016.godine, žalbu je blagovremeno izjavio ponuđač društvo „HIFA-PETROL“ d.o.o. VOGOŠĆA-SARAJEVO, jedan od učesnika u otvorenom postupku zajedničke nabavke lož-ulja, a kao redovno pravno sredstvo u predmetnom postupku, tražeći da ugovorni organ postupi u skladu sa članom 100. ZJN, nakon čega je ovaj ugovorni organ donio Odluku o poništenju i izmjeni Odluke o izboru najpovoljnijeg ponuđača za isporuku lož-ulja, br.03-14-475/16 od 15.04.2016.godine, a povodom žalbe ponuđača kojom je za najpovoljnijeg ponuđača izabrao žalioca, odnosno društvo HIFA-PETROL“ d.o.o. VOGOŠĆA-SARAJEVO.

Nezadovoljan takvom Odlukom prvobitno izabrani ponuđač „GREEN OIL“ d.o.o. Sarajevo je izjavio žalbu koju je URŽ Rješenjem, br.JN2-03-07-1-476-9/16 od 19.05.2016.godine, usvojio kao osnovanu, poništio Odluku o poništenju i izmjeni Odluke o izboru najpovoljnijeg ponuđača za isporuku lož-ulja, br.03-14-475/16 od 15.04.2016.godine i predmet vratio na ponovno odlučivanje od evaluacije ponuda.

Kako su već ranije neprihvatljivim proglašene ponude ponuđača „HIFA“ d.o.o. Tešanj, „BIJELA VODA“ d.o.o. PRAČA i „PROMING d.o.o. BUGOJNO, dvije prihvatljive ponude preostale za naloženu evaluaciju ponuda u predmetnom postupku nabavke su bile ponude sljedećih ponuđača: „HIFA-PETROL“ d.o.o. SARAJEVO i „GREEN OIL“ d.o.o. SARAJEVO

Izabrani ponuđač je odabran primjenjujući kriterij najniže cijene, koja je ponuđena u iznosu od 251.970,00 KM, dok je ponuda ponuđača „HIFA-PETROL“ d.o.o. SARAJEVO sa cijenom u iznosu od 253.800,00 KM završila na drugom mjestu.

Uzimajući u obzir naprijed navedeno, odlučeno je kao u dispozitivu ove Odluke.

**POUKA O PRAVNOM LIJEKU:**

Protiv ove Odluke može se uložiti žalba ugovornom organu u pisanoj formi, direktno, elektronskim putem ili preporučenom poštanskom pošiljkom, najkasnije u roku od 10 /deset/ dana od dana prijema ove Odluke.

**V L A D A P R E M I J E R**

**BOSANSKO-PODRINJSKOG**

**KANTONA GORAŽDE**

*Emir Oković*

*Broj: 03 – 14 – 1006 /16*

*24.06.2016.godine*

*G o r a ž d e*